## Odluka o uvjetima uz koje se može odobriti produženje roka naplate izvezene robe i usluga

### NN 115/1993 (27.12.1993.), Odluka o uvjetima uz koje se može odobriti produženje roka naplate izvezene robe i usluga

# NARODNA BANKA HRVATSKE

Na temelju članka 47. stavak 4. Zakona o osnovama deviznog sustava,
deviznog poslovanja i prometu zlata ("Narodne novine" br. 91A/93)
i članka 67. stavak 1. točka 23. Zakona o Narodnoj banci Hrvatske ("Narodne
novine" br. 74/92, 26/93 i 79/93) Savjet Narodne banke Hrvatske na
sjednici održanoj 22. prosinca 1993. godine donio je

## ODLUKU

### o uvjetima uz koje se može odobriti produženje roka naplate izvezene robe i usluga

I.

Narodna banka Hrvatske može domaćoj pravnoj osobi jednokratno produžiti
rok naplate iz članka 47. stavka 1. Zakona o osnovama deviznog sustava,
deviznog poslovanja i prometu zlata, najviše za 60 dana.

II.

Odobrenje iz točke I. ove odluke Narodna bareka Hrvatske može dati u
ovim slučajevima:

1) ako je nakon izvoza robe i usluga u zemlji kupca nastalo ratno stanje,
državni udar, elementarna nepogoda (potres, poplava, požar) ili štrajk
ili drugi slučaj više sile;

2) ako je roba nestala ili je oštećena na putu pa je zbog toga podnesen
zahtjev za naknadu štete;

3) ako postoji neslaganje između kupca i prodavaoca u vezi s utvrđivanjem
konačne cijene robe ili usluga zbog toga što je ugovorom predviđena privremena
cijena robe (kotacija, uz analizu uzoraka i dr.);

4) ako je kupac stavio primjedbe na kvalitetu ili kvantitetu isporučene
robe;

5) ako je prodavalac izvezenu robu usmjerio na drugog kupca;

6) ako je strani kupac robe ili usluga poslao ispravu o uplati u inozemnoj
banci ili je poslan ček na naplatu;

7) ako se izvozi papir, karton, elektromotori, strojevi, rezervni dijelovi
za motorna vozila i finalni proizvodi od drveta, što se dokazuje izvozno
carinskom deklaracijom;

8) ako se radi o naplati aerodromskih usluga, usluga u pomorskom, riječnom,
cestovnom prometu, turističkim uslugama i naplati po osnovi osiguranja,
što se dokazuje fakturom odnosno drugom ispravom;

9) ako se radi o izvozu usluga manjih vrijednosti koje strana agencija
plaća zbrojno.

III.

Narodna banka Hrvatske može domaćoj pravnoj osobi jednokratno odobriti
produženje roka naplate do izvršenja odluke odnosno presude po pokrenutom
postupku prisilne nagodbe strane osobe ili stečajnog postupka ili arbitražnog
spora ili spora pred nadležnim sudom.

IV.

Narodna banka Hrvatska može domaćim pravnim osobama jednokratno odobriti
produženje roka naplate po izvozu robe i usluga na kredit najviše do 60
dana.

V.

Iznimno od uvjeta iz točke II. ove odluke Narodna banka Hrvatske može
jednokratno produžiti rok naplate po osnovi izvođenja investicijskih radova
u inozemstvu i po osnovi izvoza pomorskih usluga, najviše do 120 dana,
uz uvjet da se radi o naplati po poslovima sklopljenim uz gotovinsko plaćanje.

Ako je u određenim zemljama propisano da se od fakturirane realizacije
po osnovi izvođenja investicijskih radova u inozemstu određen dio naplate
mora izdvojiti na račune državnih fondova na ime garantnog pologa, odobrenje
za produženje roka za taj dio zadržane nenaplaćene realizacije, može se
dati do roka povrata zadržanih sredstava.

VI.

Ako međudržavnim ugovorom Republika Hrvatska prihvati reprogramiranje
dugova određene zemlje, rok od 60 dana produžava se do roka utvrđenog ugovorom
o reprogramiranju.

VII.

Narodna banka Hrvatske može jednokratno produžiti rok naplate izvežene
robe i usluga do 60 dana ako je riječ o naplati po osnovi:

1) obavljenih usluga koje ne premašuju svotu od 800.000.- HRD.

2) zastupničke provizije, agentske provizije i dilerske provizije koje
ne premašuju svotu od 400.000.- HRD.

3) izvoza uzoraka koji se naplaćuju, čije vrijednosti ne premašuju 400.000.-
HRD.

4) izvoza filatelističkih maraka fizičkim osobama koje se šalju u inozemstvo
kao pismovne pošiljke čija vrijednost ne premašuje svotu od 200.000.- HRD.

VIII.

Ako su sklopljenim ugovorom o izvozu opreme ili o izvozu opreme s uslugom
montaže ugovoreni i garantni rokovi i depoziti kao pokriće za ispravnost
isporučene opreme, naplata garantnog depozita može se produžiti do roka
koji je predviđen ugovorom s inozemnim kupcem.

Ako se u okviru sklopljenog ugovora o izvođenju investicijskih radova
u inozemstvu izvozi oprema i materijal koji se ugrađuju u objekte u inozemstvu
rok naplate teče od ovjere situacije.

IX.

Naplatu po poslovima dugoročne proizvodne kooperacije s inozemstvom
po kojima je ugovorena naplata i plaćanje preko kontokorentnog računa domaće
osobe mogu bez odobrenja za produženje rokova naplate obavljati u skladu
s propisima kojima je regulirano plaćanje na temelju ugovora o dugoročnoj
proizvodnoj kooperaciji.

X.

Ako je od izvoznog carinjenja robe do izlaska robe preko granice protekao
rok koji je duži od 7 dana, Narodna banka Hrvatske može rok iz točke I.
ove odluke produžiti za onoliko dana za koliko je rok od izvoznog carinjenja
do izlaska robe preko granice duži od sedam dana.

XI.

Naplata po posIovima međunarodnog željezničkog prometa, međunarodnog
pomorskog prometa i međunarodnog riječnog prometa, zajednice pošta, telegrafa
i telefona, zračnog transporta, korištenja uređaja i usluga kontrole letenja
i radio-televizije sa stranim poštanskim, telegrafskim i telefonskim upravama
i radio difuznim organizacijama (po obračunima korištenja tonskih linija
i video linija) i ustanove za održavanje pomorskih plovnih putova, može
se obavljati bez odobrenja za produženje rokova naplate - do rokova tih
ugovora i konvencija, ali ne duže od godinu dana, što se dokazuje podnošenjem
navedenih ugovora i konvencija na uvid.

XII.

Naplatu izvoza knjiga, časopisa, novina i drugih publikacija domaće
osobe mogu bez posebnog odobrenja obavljati do 8 mjeseci za naplatu izvoza
u zemlje Europe i do 12 mjeseci za naplatu izvoza u ostale zemlje.

XIII.

Domaća osoba podnosi Narodnoj banci Hrvatske obrazloženi zahtjev za
produženje roka naplate prije proteka zakonskog roka odnosno prije proteka
roka za naplatu kredita ili kreditnog obroka.

XIV.

Narodna banka Hrvatske propisuje obrazac zahtjeva za produženje roka
naplate izvezene robe i usluga i način popune tog obrasca.

XV.

Zahtjev za produženje rokova naplate se podnosi i rješenje o produženju
roka naplate izvezene robe i usluga donosi prema odredbama zakona kojim
se uređuje opći upravni postupak i odredbama ove odluke.

XVI.

Ova odluka stupa na snagu danom objave u "Narodnim novinama".

O.br. 200/93

Zagreb, 22. prosinca 1993.

Predsjednik Savjeta Narodne banke Hrvatske

guverner Narodne banke Hrvatske

**dr. Pero Jurković, v. r.**

Odluka, NN 115/1993-2218
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)